Is cúrsa é seo do mhúinteoirí atá ag múineadh na Gaeilge do dhaoine fásta ag gach leibhéal in Éirinn agus thar lear. Tá sé oiriúnach:
do mhúinteoirí nach bhfuil mórán taithí acu;
do mhúinteoirí nach bhfuil aon cháilíocht fhoirmiúil (ar nós an Ard-Teastais san Oideachas) acu;
do mhúinteoirí bunscoile agus meánscoile ar mian leo níos mó eolais a fháil faoi mhúineadh daoine fásta.
Aidhmeanna an chúrsa
Múinteoirí a chur ar an eolas faoin mhéid atá tar éis titim amach i múineadh teangacha le breis is fiche bliain anuas;
féachaint go mion ar an chur chuige cumarsáideach agus ar an dóigh le hé a chur i bhfeidhm sa seomra ranga;
múinteoirí a chur ag smaoineamh faoi cad é go díreach ba cheart dóibh a mhúineadh ina gcuid ranganna;
seans a thabhairt dóibh ábhar nua múinte a thriail agus a mheas;
seans a thabhairt dóibh smaointe, moltaí praiticiúla agus tuairimí a mhalartú.
Modh múinte
Beidh páirt an-ghníomhach ag na múinteoirí sa chúrsa. Ceardlanna seachas léachtaí a bheas i gceist agus beidh deis acu a gcuid tuairimí a chur in iúl agus tarraingt ar a dtaithí. Beidh béim láidir ar obair bheirte agus ar obair ghrúpa sna seisiúin seo.
Beidh cleachtadh múinteoireachta ar siúl dhá uair sa lá i rith an chúrsa, rud a thabharfaidh deis do na múinteoirí triail a bhaint as ábhar agus as modhanna nua múinte. (Ní bheidh sé éigeantach cleachtadh múinteoireachta a dhéanamh.)
Iarrtar ar mhúinteoirí ábhar a úsáideann siad ina gcuid ranganna a thabhairt leo, más mian leo.
Toipicí
I measc na dtoipicí a ndíreofar orthu beidh:
an cur chuige cumarsáideach;
ag pleanáil cúrsa;
anailís ar riachtanais na bhfoghlaimeoirí;
fáthanna a bhfágann foghlaimeoirí rang roimh dheireadh cúrsa agus dóigheanna leis an scéal seo a fheabhsú;
ag múineadh na scileanna éagsúla teanga;
rólghníomhú;
cluichí teanga;
ag múineadh gramadaí/ag ceartú earráidí na bhfoghlaimeoirí.
Oiliúnóir
Is é Éamonn Ó Dónaill MA, Comhairleoir Teanga, a leag amach an cúrsa. Ba é Éamonn an comhordaitheoir teanga a bhí ar an tsraith teilifíse d’fhoghlaimeoirí Gaeilge, Turas Teanga, agus a scríobh an leabhar agus scripteanna na ndlúthdhioscaí atá mar chuid den chúrsa ilmheán sin. Is é comhúdar Now You’re Talking mar aon leis an dá leabhar do mhúinteoirí, Abair Leat!, chomh maith. Tá Éamonn ag múineadh Gaeilge ó bhí 1981 ann agus é ina stiúrthóir ar Ghaelchultúr Teoranta anois.
Teastas
Bronnfar teastas ar gach duine a dhéanfaidh an cúrsa ina iomláine agus a mbeidh a c(h)uid oibre ar chaighdeán sásúil.
Fáilte IrelandGo Visit DonegalWild Atlantic WayGaeltacht na hÉireannAn Roinn Turasóireachta, Cultúir, Ealaíon, Gaeltachta, Spóirt agus na Meán